ભારતમાં રિટેઈલિંગના ક્ષેત્રે ક્રાંતિ આવી રહી છે. હજુ થોડા સમય અગાઉ અમેરિકાની વૉલમાર્ટ કંપનીને ભારતમાં છૂટક વેપાર (રિટેઈલિંગ)માં પડેલી અમાપ શક્યતાઓનો ખ્યાલ આવ્યો અને ઈકોમર્સમાં પડેલી ભારતીય કંપની ફ્લીપકાર્ટનો ૭૭ ટકા હિસ્સો ૧૬ અબજ ડૉલરમાં ખરીદી લીધો. ડીલ થયું તે સમયની ડૉલરની કિંમતોના હિસાબે એક લાખ આઠ હજાર આઠસો એંસી કરોડ (૧૦૮.૮૮૦ કરોડ) રૃપિયા થાય. હવે ડૉલરની કિંમત વધી અને રૃપિયાની કિંમત ઘટી છે ત્યારે ચૂકવવા બાકીની રકમમાં વૉલમાર્ટને આઠથી દસ ટકાનો ફાયદો થશે. ભારતમાં આજ સુધીમાં થયેલો આ સૌથી મોટો સોદો છે અને વિશ્વમાં થયેલા મોટા સોદાઓમાં પણ તેની ગણતરી થાય છે. વૉલમાર્ટને ભારતમાં ઈ-કોમર્સનું ભવિષ્ય ખૂબ જ ઊજળું જણાઈ રહ્યું છે તેનું માપ ડીલની આવડી અધધ રકમ પરથી મળે છે. આ ડીલ વડે વૉલમાર્ટ જૂની ઘરેડના સ્ટોરમાંથી બહાર આવી છે અને ભારતમાં ઈ-કોમર્સે હજુ જન્મ જ લીધો છે. ત્યારે તેમાં ઝંપલાવીને વૉલમાર્ટે બજાર સર કરવાની તમન્નાનાં દર્શન કરાવી દીધા છે. વૉલમાર્ટની ભારતમાં બીજી રીતે તો હાજરી હતી જ.